დიმიტრი (შიოლაშვილი)

მიტროპოლიტი დიმიტრი [ერისკაცობაში — ნოდარ (ჭაბუკა) შოთას ძე შიოლაშვილი] (დ. 16 თებერვალი 1961, მცხეთა) — საქართველოს მართლმადიდებელი ეკლესიის მღვდელმთავარი, ბათუმისა და ლაზეთის მიტროპოლიტი, ჩრდილოეთ ამერიკისა და კანადის მიტროპოლიტი, საქართველოს საპატრიარქოს საინფორმაციო სამსახურის თავმჯდომარე. სრულიად საქართველოს კათოლიკოს-პატრიარქის ილია II-ის ძმისშვილი.

ბიოგრაფია
დიმიტრი, ერისკაცობაში ნოდარ შოთას ძე შიოლაშვილი, 1961 წელს. 1979 წელს ჩაირიცხა მცხეთის სასულიერო სემინარიაში, რომლის დამთავრების შემდეგ სწავლა განაგრძო მოსკოვის ზაგორსკის სასულიერო აკადემიაში. 1985 წელს ილია II-მ აკურთხა დიაკვნად, 1986 წელს კი — მღვდლად. მსახურობდა ბათუმის წმ. ნიკოლოზის ეკლესიაში, ალავერდის ტაძარში, ანჩისხატის საკათოლიკოსო ტაძარში. 1989 წელს აყვანილ იქნა დეკანოზის ხარისხში და დაადგინეს ბათუმის ღვთისმშობლის შობის საკათედრო ტაძრის წინამძღვრად. 1991 წელს ბათუმის წმ. ანდრია პირველწოდებულის გიმნაზიის რექტორად დაინიშნა. წლების განმავლობაში წმ. იოანე ღვთისმეტყველის სასულიერო სემინარიის რექტორი იყო.

1996 წელს საქართველოს ეკლესიის წმინდა სინოდმა დიმიტრი გამოარჩია ბათუმისა და სხალთის ეპისკოპოსად. 2003 წელს აყვანილ იქნა მთავარეპისკოპოსის, 2007 წელს კი — მიტროპოლიტის ხარისხში. 2007 წელს დამტკიცდა ბათუმისა და ლაზეთის ეპარქიის მმართველად. 2009 წელს მასვე მიანდეს  აშშ-ისა და კანადის ქართული სამრევლოების წინამძღოლობაც. ეპარქიის წინამძღოლობის პარალელურად ხელმძღვანელობს საპატრიარქოს საინფორმაციო სამსახურს და „წმინდა მიწის“ შემსწავლელ სამეცნიერო საზოგადოებას. ბათუმისა და ლაზეთის ეპარქიაში მისი მმართველობის დროს დაარსდა არაერთი ეკლესია-მონასტერი, სასულიერო სასწავლებელი, საქველმოქმედო ორგანიზაცია.   

დაჯილდოებულია საქართველოს მართლმადიდებელი ეკლესიის წმ. გიორგის ორდენით (2007). 

ლიტერატურა

რესურსები ინტერნეტში
patriarchate.ge // დიმიტრი – ბათუმისა და ლაზეთის მიტროპოლიტი

კატეგორია:დაბადებული  16 თებერვალი
კატეგორია:დაბადებული 1961
კატეგორია:ქართველი ეპისკოპოსები